TÖÖVÕTULEPING

Kadrina Vallavalitsus, registrikood 75007824, Rakvere tee 14, Kadrina alevik, Kadrina vald, Lääne-Virumaa keda esindab valla põhimääruse alusel vallavanem Kairit Pihlak (edaspidi „Tellija“) ja …………….., registrikood …………….. aadress……………………………., keda esindab põhikirja alusel juhatuse liige ………………………. (edaspidi „Töövõtja“), koos nimetatud „Pooled“, sõlmisid käesoleva töövõtulepingu (edaspidi „Leping“) alljärgnevas:

1. Lepingu dokumendid

1.1. Poolte õiguste ning kohustuste aluseks on väikehanke „Kruusakattega teede tolmutõrje Kadrina vallas 2022 aastal“ (edaspidi Hange) alusdokumendid (edaspidi Hankedokumendid) ja Tellija pakkumus (edaspidi Pakkumus).

1.2. Lepingu dokumendid koosnevad käesolevast Lepingust, Lepingu lisadest ja Lepingu muudatustest, milles lepitakse kokku peale käesolevale Lepingule allakirjutamist. Lepingule on lisatud järgmised lisad:

Lisa: Töövõtja pakkumus.

2. Lepingu objekt

2.1. Lepingu objektiks on Tolmutõrje teenused Kadrina valla kruusateedel Lepinguga kokkulepitud tingimustel ja korras vastavalt Hanke alusdokumentidele ja Tellija poolt hankemenetluse käigus antud selgitustele ning Töövõtja pakkumusele.

2.2. Töövõtja kohustub teostama Tööd ajavahemikus 30. mai 2022 – 13.juuni 2022.

2.3. Tellija määrab oma esindajad juhendama Tööde teostamist, Töövõtjale vajaliku informatsiooni andmiseks, Tööde kvaliteedi kontrollimiseks ning tehtud Töö vastuvõtmiseks. Tellija esindajaks on ehitusspetsialist abivallavanema ülesannetes Aivar Aruja, tel 5187119, e-post [aivar.aruja@kadrina.ee](mailto:aivar.aruja@kadrina.ee)

2.4. Töövõtja esindaja tööde läbiviimisel on: …………….tel…………… e-post ………….

3. Tellija õigused ja kohustused:

3.1. Tellijal on õigus:

3.1.1. kontrollida Töövõtja poolt tehtavate tööde kvaliteeti ning anda juhiseid esinevate rikkumiste kõrvaldamiseks, peatada Tööd õigusnormidest ja nõuetest mittekinnipidamisel kuni rikkumiste kõrvaldamiseni;

3.1.2. muuta pakkumise aluseks olnud töömahte +/- 20 % ulatuses, kui see on tingitud tegelikest vajadustest;

3.1.3. mõõta üle teostatud Tööde mahtusid, hinnata Tööde kvaliteedi vastavust esitatud nõuetele Töövõtja juuresolekul. Kui osutuvad vajalikuks täiendavad mõõtmised Töövõtja puudustest tingituna, siis see mõõtmise summa peetakse kinni Töövõtjale makstavast tasust või Töövõtja likvideerib puudused omal kulul.

3.2. Tellija on kohustatud:

3.2.1. varustama Töövõtjat vajaliku informatsiooniga ning vajadusel juhendama Töövõtjat Tööde käigus;

3.2.2. teatama Töövõtjale ühekordselt soovitud tööde teostamisest ette vähemalt 7 päeva;

3.2.3. teatama Töövõtjale nii Töö tegemise ajal kui ka pärast Töö vastuvõtmist avastatud mittevastavustest Lepingule mõistliku aja jooksul pärast vastavate asjaolude avastamist;

3.2.4. akteeritud ja teostatud lepingujärgsed Tööd vastu võtma Töövõtjalt üleandmis- vastuvõtu aktiga, mis peab olema tellija esindaja poolt kontrollitud ja allkirjastatud enne arve esitamist;

3.2.5. tasuma Töövõtjale õigeaegselt ja kvaliteetselt teostatud Tööde eest Lepingus sätestatud korras.

4. Töövõtja õigused ja kohustused

4.1. Töövõtjal on õigus:

4.1.1. teha Tellijale ettepanekuid Tööde korralduse ja/või teede nimekirjade korrigeerimiseks. Muudatused võivad toimuda ükskõik kumma poole algatusel ja ettepanekul, muudatus jõustub, kui osapooled on selles kokku leppinud.

4.2. Töövõtja on kohustatud:

4.2.1.Tellija esindaja poolt tellitud töid alustama hiljemalt 48 tunni pärast, kui ei ole teisiti kokku lepitud;

4.2.2. teostama Tööd, s.h ühekordselt soovitud tööd jmt lisatööd, Pakkumises toodud hindadega, kvaliteetselt ja ilmastikuolusid arvestades tähtaegselt ning informeerima Tellijat tööde või lisatööde hilinemisest ja hilinemise põhjustest; tööde teostamisel ei ole lubatud kokkulepitud tööde teostamise ajagraafikust mahajäämist rohkem kui 1 nädal;

4.2.3. tegema Tööd vastavuses Lepinguga, kehtivate õigusaktidega ja standarditega, eelkõige järgides ehitusseadustiku § 97 lõike 2 alusel kehtestatud nõudeid, liiklusseadust, töötervishoiu ja tööohutuse seadust ja nende alusel antud õigusaktide norme ning tegema kõik endast oleneva, et vältida olemasolevate teede seisundi halvenemist, rakendama tehnoloogiaid ja tehnilisi vahendeid, mis ei kahjusta avalikku ega eraomandist tulenevat huvi ega ümbritsevat keskkonda;

4.2.4. kasutama õigusaktide nõuete kohaselt tõendatud tolmutõrjematerjale ja kemikaale;

4.2.5. andma Tellijale tööde käigust aru tema esimesel nõudmisel ning arvestama lepingu kehtivuse ajal Tellija juhistega töö tegemise kohta;

4.2.6. Tehtud Tööde aktides näitama ära iga hooldatud tee nime, teostatud tööde ruutmeetrite hulga;

4.2.7. mitte üle andma käesoleva lepingu alusel saadud õigusi ja kohustusi kolmandale isikule (alltöövõtjale) ilma Tellija eelneva kirjaliku nõusolekuta.

4.3. Töövõtja vastutab objektil liiklusohutuse eest Töö alustamisest kuni lõpetamiseni so. endise liikluskorralduse taastamise või uue kehtima hakkamiseni.

5. Töö üleandmine ja vastuvõtmine

5.1. Tehtud tööde arvestus toimub tegelikult tehtud tööde järgi. Töövõtja esindaja fikseerib tehtud tööde aktis tegelikult teostatud tööd ja tehtud arvestusühikud, arvutab tehtud tööde maksumused ning esitab tehtud tööde akti Tellija esindajale allakirjutamiseks.

5.2. Tellija esindaja on kohustatud saadud aktidele kolme tööpäeva jooksul alla kirjutama või esitama kirjaliku põhjenduse alla kirjutamisest keeldumise kohta.

5.3. Töövõtja võib vormistada ja esitada arve tehtud tööde kohta alles pärast tehtud tööde aktile allakirjutamist Tellija esindaja poolt. Arve esitatakse elektroonselt e-arvena.

5.4. Tehtud tööde eest tasumise aluseks on punktide 5.1 ja 5.2 kohaselt vormistatud Tehtud tööde akt koos arvega.

5.5. Tellija tasub Töövõtjale 14 tööpäeva jooksul pärast punktide 5.1 ja 5.2 kohaselt vormistatud tehtud tööde akti ja arve saamist.

5.6. Töö loetakse valminuks tööde vastuvõtuakti Tellija poolse allkirjastamise kuupäevast alates.

6. Töövõtjale makstav tasu

6.1. Tellija tasub Töövõtjale igakuiselt 14 tööpäeva jooksul pärast Tööde akteerimist Töövõtja poolt esitatud arve alusel vastavalt Pakkumuses näidatud ühikhinnale: kruusakattega teede, tänavate ühe ruutmeetri kastmine CaCl 25% lahusega ….. senti ilma käibemaksuta ja ….. sent koos käibemaksuga.

6.2. Arvelduste täpne maht tuleneb Pakkumuses toodud hindadest ja tegelikult teostatud ning akteeritud Töödest. Teostatud Tööde mahtude erinevuse puhul tasutakse Töövõtjale tegelike vastu võetud mahtude järgi. Töömahtude muutus toob endaga kaasa lepingu kogumaksumuse muutuse.

7. Poolte vastutus

7.1. Pooled vastutavad oma Lepingust tulenevate kohustuste rikkumise eest, kui rikkumine on põhjustatud süüliselt.

7.2. Juhul, kui Töövõtja viivitab Töö teostamisele asumisega, Töö teostamisega või valmis Töö lõpliku üleandmisega üle Lepingus kokkulepitud tööde teostamise ajagraafiku, on Tellijal õigus nõuda leppetrahvi tasumist, mille suuruseks on 50 € päevas igakordse rikkumise eest. Rikkumise esinemisel määratakse uus tööde tähtaeg. Tellijal on õigus Töö eest tasumisel teostada tasaarvestus ja vähendada Töövõtjale makstavat tasu leppetrahvi summa võrra.

7.3. Kui Töö tegemise käigus on ilmselt selge, et seda ei tehta nõuetekohaselt, on Tellijal õigus määrata Töövõtjale tähtaeg puuduste kõrvaldamiseks, selle mittetäitmisel aga kas nõuda kahjude hüvitamist, teha Töö jätkamine ja puuduste kõrvaldamine ülesandeks kolmandale isikule Töövõtja arvel või Lepingust taganeda.

7.4. Juhul, kui Tellija viivitab Töövõtjale tasu maksmisega üle kokkulepitud tähtaja, on Töövõtjal õigus nõuda viivist summas 0,15 % tasumisega viivitatud summast iga tasumisega viivitatud kalendripäeva eest, kuid mitte rohkem, kui 30 (kolmkümmend) % tasumisega viivitatud summast.

7.5. Tellija peab esitama Lepingust tuleneva leppetrahvi nõude Töövõtjale hiljemalt 1 (ühe) kuu jooksul arvates päevast, mil Tellijal tekkis leppetrahvi nõude esitamise õigus.

7.6. Tööde tegemise ajal kannab juhusliku hävimise või kahjustumise riisikot Töövõtja. Töövõtjal ei ole õigust nõuda tasu tehtud Lepingu objektiks olevate tööde eest, mis on hävinud või kahjustunud enne nende vastuvõtmist Tellija poolt.

8. Lepingu lõppemine ja lõpetamine

8.1. Leping lõpeb, kui Lepingust tulenevad Poolte kohustused on mõlemapoolselt täielikult ja nõuetekohaselt täidetud.

8.2. Tellijal on õigus taganeda lepingust, kui Töövõtja süül ei ole suudetud kooskõlastada tööde alguskuupäeva või on hilinenud alguskuupäevaks kirjeldatud tööde alustamisega enam kui 1 (ühe) kuu.

8.3. Lepingust taganemine ja kahju hüvitamise nõudmine ei välista leppetrahvi nõudmist vastavalt Lepingu 7. punktile.

9. Teadete edastamine

9.1. Üks Pool edastab Lepinguga seotud teated teise Poole Lepingus märgitud aadressil. Aadressi muutusest on Pool kohustatud teist Lepingupoolt koheselt teavitama.

9.2. Teadete edastamine toimub telefoni või e-posti teel, v.a. juhtudel, kui Lepingus on ette nähtud teate kirjalik vorm. Kirjalikud teated saadetakse teisele Poolele posti teel tähitud kirjaga või antakse teisele Poolele üle allkirja vastu. Kirjalikuks teateks loetakse ka digitaalselt allkirjastatud e-kirja.

9.3. Poole nõue teisele Poolele, mis esitatakse tulenevalt Lepingu rikkumisest, või muu eeldatavalt olulist õiguslikku tähendust omav teade peab olema kirjalikus vormis.

10. Lõppsätted

10.1. Pooled kohustuvad Lepingu kehtivuse ajal hoidma konfidentsiaalsena kõik seoses Lepingu täitmisega teatavaks saanud ärisaladusteks peetavad andmed. Töövõtja teatab kirjalikult, milline teave on pakkuja ärisaladus ning põhjendab teabe ärisaladuseks määramist.

10.2. Kõik Lepingu muudatused jõustuvad pärast nende allakirjutamist mõlema Poole poolt allakirjutamise hetkest või Poolte poolt kirjalikult määratud tähtajal.

10.3. Lepingu tõlgendamisel lähtuvad Pooled VÕS §29 sätestatust.

10.4. Lepinguga seonduvaid eriarvamusi ja vaidlusi lahendavad Pooled eelkõige läbirääkimiste teel. Kui Pooled ei jõua läbirääkimistel kokkuleppele, lahendatakse vaidlus Tartu Maakohtus.

10.5. Leping on koostatud ja allkirjastatud digitaalselt.

11. Poolte andmed ja allkirjad:

TÖÖVÕTJA TELLIJA:

…………………… Kadrina Vallavalitsus

/allkirjastatud digitaalselt/ /allkirjastatud digitaalselt/